b'\n_START_ARTICLE_\nNatrijev fluoroacetat\n_START_SECTION_\nEkologija\n_START_PARAGRAPH_\nFluoroacetat se naravno nahaja v vsaj 40 vrstah rastlin v Avstraliji, Braziliji in Afriki, predvsem v rodovih rastlin Gastrolobium, Gompholobium, Oxylobium, Nemcia ter v akacijah._NEWLINE_Rod Gastrolobium zajema vrste cveto\xc4\x8dih rastlin iz dru\xc5\xbeine metuljnic, ki uspevajo predvsem na jugozahodnem delu Zahodne Avstralije. Posebnost omenjenih metuljnic je, da lahko koncentrirajo fluoroacetat iz zemlje z nizko vsebnostjo fluora. Dolo\xc4\x8dene vrste podgan in diprotodontov (npr. zahodni sivi kenguru, Macropus fuliginosus) so odporne na strup in se tako lahko prehranjujejo z njimi, vendar so \xc5\xbeivina in vrste, uvedene iz drugih predelov Avstralije, ob\xc4\x8dutljive na strup. Glede na dejstvo, da lahko te metuljnice povzro\xc4\x8dijo sekundarno zastrupitev pri tujih mesojedih \xc5\xbeivalih, je bila osnovana teorija, po kateri naj bi bila populacija ma\xc4\x8dk mo\xc4\x8dno omejena na obmo\xc4\x8djih, kjer te rastline tvorijo ve\xc4\x8dji dele\xc5\xbe podrasti.\n_START_SECTION_\nStrupenost\n_START_PARAGRAPH_\nFluoroacetat je zelo strupen za sesalce in \xc5\xbeu\xc5\xbeelke. Srednji smrtonosni odmerek (LD\xe2\x82\x85\xe2\x82\x80) se razlikuje od vrste do vrste, najbolj ob\xc4\x8dutljivi pa naj bi bili psi, ma\xc4\x8dke in pra\xc5\xa1i\xc4\x8di. Pri \xc4\x8dloveku zna\xc5\xa1a LD\xe2\x82\x85\xe2\x82\x80 pri peroralnem vnosu (po zau\xc5\xbeitju) od 2\xe2\x80\x9310 mg/kg telesne te\xc5\xbee.\n_START_SECTION_\nMehanizem delovanja\n_START_PARAGRAPH_\nOsnova strupenosti fluoroacetata je njegova podobnost z acetatom, ki ima pomembno vlogo v celi\xc4\x8dni presnovi (metabolizmu). Fluoroacetat namre\xc4\x8d s koencimom A tvori fluoroacetil-CoA, ki zamenja acetil-CoA v Krebsovem ciklu oz. ciklu trikarboksilnih kislin, katerega pretvorbo v fluorocitrat katalizira encim citrat sintaza. Fluorocitrat se mo\xc4\x8dno ve\xc5\xbee na akonitazo in tako deluje kot encimski inhibitor, s tem pa se Krebsov cikel prekine._NEWLINE_Kot posledica tega se proizvodnja energije zmanj\xc5\xa1a pri oksidativnem metabolizmu. Zmanj\xc5\xa1an oksidativni metabolizem prispeva k laktatni acidozi. Zaradi zavrtja oksidacije ma\xc5\xa1\xc4\x8dobnih kislin se pospe\xc5\xa1i ketogeneza, ki privede do ketoacidoze. Zmanj\xc5\xa1anje ravni adenozin trifosfata (ATP) zavre reakcije, za katere je potrebna velika energija, kot je glukoneogeneza._NEWLINE_Poleg tega je Krebsov cikel vir intermediatov, kot je oksoglutarat. Slednji je prekurzor glutamata, ki je ekscitatorni \xc5\xbeiv\xc4\x8dni prena\xc5\xa1alec (nevrotransmiter) v osrednjem \xc5\xbeiv\xc4\x8devju, v ciklu se\xc4\x8dnine pa sodeluje pri odstranjevanju amonijaka. Zvi\xc5\xa1ana koncentracija amonijaka bi lahko prispevala k nastanku mi\xc5\xa1i\xc4\x8dnih kr\xc4\x8dev . Glutamat je tudi prekurzor glutamina, ki prav tako sodeluje v \xc5\xa1tevilnih pomembnih biokemi\xc4\x8dnih procesih. Po drugi strani se citrat kopi\xc4\x8di v mnogih tkivih, kot so mo\xc5\xbegani._NEWLINE_Fluorid, ki se odcepi iz fluoroacetata, ter citrat in fluorocitrat so kelatorji kalcija, \xc5\xa1tevilni poskusi na \xc5\xbeivalih in klini\xc4\x8dne raziskave pa podpirajo teorijo, po kateri naj bi zastrupitev s fluoroacetatom spro\xc5\xbeila hipokalciemijo. Fluoridna komponenta sicer pri tem naj ne bi bila bistvenega pomena.\n_START_SECTION_\nKlini\xc4\x8dni simptomi in znaki\n_START_PARAGRAPH_\nPri \xc4\x8dloveku se simptomi in znaki pojavijo med pol ure in 3 urami po zau\xc5\xbeitju. Sprva se pojavijo slabost, bruhanje in bole\xc4\x8dina v trebuhu, nato pa \xc5\xa1e znojenje, zmedenost in agitacija (motori\xc4\x8dni nemir zaradi hude tesnobe). Pri huj\xc5\xa1ih zastrupitvah se pojavijo nenormalnosti v delovanju srca, kot so zve\xc4\x8dan (tahikardija) ali zmanj\xc5\xa1an sr\xc4\x8dni utrip (bradikardija), zmanj\xc5\xa1an krvni tlak (hipotenzija) in razne nepravilnosti na EKG-ju. V zvezi z motnjami \xc5\xbeiv\xc4\x8devja se pojavijo mi\xc5\xa1i\xc4\x8dni kr\xc4\x8di, zavest pa se progresivno slab\xc5\xa1a, kar po nekaj urah privede do kome. Smrt nastopi navadno zaradi ventrikularnih aritmij, hipotenzije, ki se ne odziva na zdravljenje, in sekundarnih oku\xc5\xbeb plju\xc4\x8d._NEWLINE_Pri udoma\xc4\x8denih \xc5\xbeivalih se znaki ka\xc5\xbeejo razli\xc4\x8dno: pri psih se pojavijo predvsem nevrolo\xc5\xa1ki znaki, kot so kr\xc4\x8di in nenadzorovano tekanje, medtem ko se pri ve\xc4\x8djih rastlinojedih, kot so doma\xc4\x8de govedo in ovce, ka\xc5\xbeejo predvsem kardiolo\xc5\xa1ki znaki._NEWLINE_Subletalni odmerki, ki torej \xc5\xa1e ne povzro\xc4\x8dijo smrti, lahko prizadenejo organe z veliko porabo energije, \xc5\xa1e posebej mo\xc5\xbegane, srce, spolne \xc5\xbeleze in plju\xc4\x8da, poleg tega pa \xc5\xa1e plod. Organizem presnovi in izlo\xc4\x8di subletalne doze navadno v roku \xc5\xa1tirih dni.\n_START_SECTION_\nZdravljenje\n_START_PARAGRAPH_\nTrenutno ne obstajajo u\xc4\x8dinkoviti protistrupi (antidoti). Raziskave na opicah so sicer pokazale, da bi uporaba gliceril monoacetata lahko prepre\xc4\x8dila te\xc5\xbeave, tovrstna terapija pa se je izkazala pri nekaterih primerih zdravljenja udoma\xc4\x8denih \xc5\xbeivali. V teoriji naj bi gliceril monoacetat nadomestil porabljene zaloge acetata, kar bi omogo\xc4\x8dilo nemoteno delovanje celi\xc4\x8dnega dihanja._NEWLINE_V klini\xc4\x8dni praksi je pomembno simptomatsko in podporno zdravljenje, in sicer je v ospredju uporaba mi\xc5\xa1i\xc4\x8dnih relaksantov in antikonvulzivov (barbiturati, benzodiazepini) ter umetno predihovanje. Zaradi mo\xc5\xbenega pojava hipokalciemije in podalj\xc5\xa1anega intervala QT (elektri\xc4\x8dne sistole oz. kr\xc4\x8denja prekatov) je potrebno nadome\xc5\xa1\xc4\x8danje zalog kalcija (Ca\xc2\xb2\xe2\x81\xba) in magnezija (Mg\xc2\xb2\xe2\x81\xba). V primeru suma na zastrupitev je priporo\xc4\x8dljivo dati aktivno oglje v \xc4\x8dasu 1\xe2\x80\x932 ur od zau\xc5\xbeitja.\n_START_SECTION_\nUporaba\n_START_PARAGRAPH_\nNatrijev fluoroacetat se uporablja kot pesticid, \xc5\xa1e posebej za za\xc5\xa1\xc4\x8dito pridelkov in pa\xc5\xa1nikov pred dolo\xc4\x8denimi vrstami rastlinojedih sesalcev. V Novi Zelandiji in Avstraliji se uporablja tudi za nadzor invazivnih tujih vrst sesalcev, ki plenijo ali tekmujejo z doma\xc4\x8dimi vrstami._NEWLINE_Najve\xc4\x8dji uporabnik fluoroacetata je Nova Zelandija, ki ga uporablja predvsem za nadzor populacij oposumov (Trichosurus vulpecula), podgan in zajcev; samo za nadzor oposumov ga letno porabijo okoli eno tono. V Avstraliji so ga v 50-ih letih 20. stoletja sprva uporabljali za nadzor populacij zajcev, nato pa \xc5\xa1e za lisice, divje pse in divje svinje. Raziskave so pokazale, da so se populacije ogro\xc5\xbeenih vrst pove\xc4\x8dale kot posledica uporabe fluoroacetata proti invazivnim plenilcem. Uporaba naj bi bila upravi\xc4\x8dena tudi zato, ker so zahodnoavstralske doma\xc4\x8de vrste razvile dolo\xc4\x8deno mero odpornosti preko mehanizma naravnega izbora, zato je kolateralna \xc5\xa1koda dokaj majhna. Po drugi strani angle\xc5\xa1ka organizacija Royal Society for the Prevention of Cruelty to Animals (RSPCA) kritizira uporabo fluoroacetata zaradi \xc5\xa1kodljivih u\xc4\x8dinkov na hi\xc5\xa1ne ljubljen\xc4\x8dke in doma\xc4\x8do favno, pa tudi na splo\xc5\xa1no zaradi dolgotrajnega trpljenja pred smrtjo, ter ga ozna\xc4\x8duje kot\xc2\xa0\xc2\xbbnehumanega morilca\xc2\xab._NEWLINE_V ZDA ga uporabljajo za nadzorovanje populacij kojotev. V Mehiki, Izraelu in na Japonskem ga uporabljajo kot rodenticid.\n_START_SECTION_\nVpliv na okolje\n_START_PARAGRAPH_\nNatrijev fluoroacetat je vodotopen, vendar se ne kopi\xc4\x8di v vodnih sistemih in v prehranjevalni verigi, saj ga mnoge bakterije (npr. rod Pseudomonas) in glive (npr. vrsta Fusarium solani) v zemlji ter vodne rastline (npr. vrsta Myriophyllum triphyllum) razgrajujejo v nestrupene presnovke, kot je glikolat. V manj\xc5\xa1i meri so ogro\xc5\xbeene ptice, dvo\xc5\xbeivke in plazilci, vendar je s pazljivo uporabo kolateralna \xc5\xa1koda minimalna. Ribe in drugi vodni organizmi so zelo malo ob\xc4\x8dutljivi na strup. Kljub temu trenutno potekajo raziskave za uvedbo alternativnih ne-antikoagulantnih toksinov pri nadzoru populacij oposumov, kot je holekalciferol.'